รมว.คลัง คาดการณ์จะเห็นการฟื้นตัวของเศรษฐกิจไทยได้ช่วงปี 2566 สอดคล้องกับที่ธปท.คาดการณ์
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า จากมาตรการพักทรัพย์พักหนี้ วงเงิน 1 แสนล้านบาท เพื่อช่วยเหลือผู้ประกอบธุรกิจที่ได้รับผลกระทบจากโควิด-19 โดยกระทรวงการคลังจะยกเว้นภาษีอากรที่เกิดขึ้นจากการตีโอนทรัพย์และอาจส่งกระทบต่อการจัดเก็บรายได้ของภาครัฐนั้น ยืนยันว่า ไม่ต้องกังวล เพราะรัฐยังมีเงินกู้ที่จะนำมาใช้จ่ายในการลงทุนโครงสร้างพื้นฐานของประเทศ โดยการอนุมัติโครงการจะต้องพิจารณาตามความจำเป็นด้วย และกู้เพื่อชดเชยการขาดดุล ตามรายได้ที่มีที่จะสามารถใช้จ่ายได้เท่านั้น และเมื่อเศรษฐกิจดีขึ้นมีแผนจะขยายฐานภาษีให้คนเข้ามาอยู่ในระบบมากขึ้น เพื่อเพิ่มการจัดเก็บรายได้เข้ารัฐ สำหรับที่ธนาคารแห่งประเทศไทย หรือ ธปท. คาดการณ์เศรษฐกิจและภาคการท่องเที่ยวของไทยจะเริ่มทยอยฟื้นตัว และอาจต้องใช้เวลากว่าจะฟื้นตัวได้เต็มที่ประมาณ 2-3 ปี หรือกว่าจำนวนนักท่องเที่ยวต่างชาติจะกลับมาใกล้เคียงกับช่วงไม่มีโควิด-19 ที่ 40 ล้านคน มองว่า ทุกวิกฤติจะต้องใช้เวลาฟื้นตัวเช่นเดียวกับครั้งนี้ พร้อมคาดว่าในปี 2566 จะเริ่มเห็นการฟื้นตัวที่ชัดเจนขึ้นรัฐมนตรีว่าการกระทรวงการคลัง ยังกล่าวถึงการดำเนินโครงการคนละครึ่งระยะที่ 3 หลังจากโครงการคนละครึ่งระยะที่ 2 จะสิ้นสุดระยะเวลาโครงการในวันที่ 31 มีนาคมนี้ว่า ขอเวลาประเมินผลก่อน รวมถึงจัดการเรื่องร้านค้าทุจริตให้เรียบร้อยก่อน โดยขณะนี้มีร้านค้าที่เข้าข่ายทุจริตอยู่จำนวนหลายร้อยร้านค้า ซึ่งในเรื่องนี้กระทรวงการคลังจะหาวิธีทำให้รัดกุมมากขึ้น ส่วนโครงการเราผูกพัน ที่เป็นในส่วนของการเยียวยาข้าราชการนั้น เป็นไปตามที่นายกรัฐมนตรีระบุว่า ต้องดูรายละเอียดเพิ่มเติมก่อน ว่าจะทำอย่างไรได้